… din care face parte de acum şi România, reprezintă un obiectiv care schimbă parcursul dezvoltării unei comunităţi, a unui municipiu, judeţ, a unei ţări.
"Discutăm de Terminalul Schengen. Din 31 martie, aşa cum zburăm de la Timişoara la Bucureşti şi retur, vom putea zbura de la Timişoara la Munchen, la Berlin sau la Paris. Aceasta este relevanţa apartenenţei la spaţiul Schengen. Este un pas, dar cum România a fost capabilă să-şi pregătească toate aceste măsuri tehnice şi în acest moment putem asigura aderarea la spaţiul Schengen fără probleme, sunt convins că foarte curând ne vom putea bucura şi de aderarea la spaţiul Schengen pentru graniţele terestre. (…) Împreună cu premierul Ciolacu şi cu preşedintele României vom îndeplini şi acest deziderat", a afirmat Nicolae Ciucă, la inaugurarea obiectivului.
Liderul liberalilor a subliniat că este la fel de importantă punerea în valoare a ceea ce înseamnă atragerea de fonduri europene, pentru că terminalul s-a realizat cu fonduri europene.
El a arătat că pentru realizarea unor astfel de investiţii majore este nevoie ca divergenţele politice să fie lăsate deoparte.
"Acestea sunt avantajele despre care trebuie să le spunem oamenilor când vorbim de importanţa apartenenţei noastre la UE şi tot ceea ce a însemnat din punct de vedere al asigurării finanţărilor pentru proiectele importante şi strategice pentru dezvoltarea României. Consider că în continuare trebuie să le spunem românilor că atunci când vine vorba despre interesul şi slujirea cetăţenilor, divergenţele politice trebuie lăsate deoparte", a spus Ciucă.
Preşedintele Senatului a detaliat că Terminalul Schengen de la Timişoara, precum şi aeroportul sau terminalul care se va deschide foarte curând la Iaşi şi Sibiu, ulterior la Craiova, alături de proiectele de infrastructură rutieră, celelalte elemente de infrastructură de cale ferată aşteptate pentru modernizarea transporturilor au la dispoziţie fonduri europene majore.
"Sunt de asemenea investiţiile de la bugetul de stat care se vor materializa în proiecte mari de infrastructură. Toate acestea le-am lăsat în grija unei coaliţii asumate pentru a putea să îndeplinim ceea ce românii aşteaptă de la liderii politici, de la toţi cei care, atunci când vine vorba despre campanie electorală, vin cu o serie de proiecte şi promisiuni, dar care nu au fost îndeplinite, cu ceva ani în urmă. În ultimii trei – patru ani, putem vedea că obiectivele pe care le-am asumat s-au şi realizat, se realizează şi se vor realiza în continuare. Este important să conştientizăm că ceea ce facem este pentru cetăţeni, pentru copiii noştri, pentru viitorul unei ţări care trebuie să se dezvolte, deoarece are oportunităţi şi un potenţial deosebit de mari", a explicat Nicolae Ciucă.
Terminalul Schengen de la Timişoara are 1.200 mp, poate opera opt curse simultan, cu 1.554 de pasageri, are şase filtre de securitate, opt porţi de îmbarcare, 18 ghişee check-in, restaurante, cafenele şi spaţii comerciale.
Investiţia a costat aproape 200 de milioane de lei şi a fost asigurată din fonduri europene şi fonduri proprii ale Aeroportului Internaţional "Traian Vuia" Timişoara.
Prima cursă de plecare va fi duminică, la ora 6,00, spre Munchen.